4. การประกอบธุรกิจของแต่ละบริษัท

   การประกอบธุรกิจของบริษัท ซาฟารีเวิลด์ จำกัด (มหาชน)

  1. ลักษณะผลิตภัณฑ์หรือบริการ

  ผลิตภัณฑ์และการให้บริการของบริษัทฯ แบ่งออกได้เป็น 5 ประเภทใหญ่ๆ ตามลักษณะของรายได้
  ดังนี้ :

 1.1 สวนสัตว์และการแสดง

  สวนสัตว์และการแสดงประเภทต่างๆ เป็นส่วนสำคัญในการสร้างรายได้ให้แก่บริษัทฯ
  แบ่งออกได้เป็น 4 กลุ่มใหญ่ คือ :

  1) สวนสัตว์เปิดซาฟารีปาร์ค (Safari Park)

  ซาฟารีปาร์ค เป็นสวนสัตว์เปิดจำลองบรรยากาศป่าซาฟารีอัฟริกา เป็นแหล่งรวมสัตว์ป่านานาชนิด
  ได้แก่ ยีราฟ ม้าลาย แรดขาว กวาง แอนทีโลป เสือโคร่ง สิงโต หมี ควายป่า
  รวมถึงสัตว์ป่าคุ้มครองและสัตว์อนุรักษ์ และสัตว์ ที่หาชมได้ยากจากทั่วทุกมุมโลก
  สัตว์เหล่านี้อาศัยอยู่ในสภาพแวดล้อมตามธรรมชาติเป็นส่วนๆ
  ตามประเภทและการอยู่อาศัยของสัตว์แต่ละชนิด นักท่องเที่ยวสามารถขับรถยนต์ส่วนตัวเข้าชม
  หรือใช้บริการรถโคชของซาฟารีเวิลด์
  เพื่อสัมผัสใกล้ชิดกับสัตว์ป่าและบรรยากาศป่าซาฟารีอัฟริกาตลอดระยะทางประมาณ 5 กิโลเมตร
  ใช้เวลาประมาณ 35 นาที และในโซนนี้ยังมีอุทยานนกน้ำ ซึ่งมีนกจำนวนมากบินมาจากท้องฟ้า
  เป็นภาพที่หาดูได้ยาก มีแห่งเดียวในใจกลางกรุงเทพฯ

  2) สวนสัตว์น้ำมารีนปาร์ค (Marine Park)

  มารีนปาร์ค เป็นสถานที่อยู่อาศัยของสัตว์น้ำทะเลและสัตว์น้ำจืดที่สำคัญหลายชนิด เช่น โลมา
  วาฬขาว สิงโตทะเล แมวน้ำ ช้างน้ำ วอลรัส และปลาน้ำจืดที่จัดแสดงไว้ในอะควาเรี่ยม เป็นต้น
  นอกจากนี้ยังเป็นที่รวมของสัตว์บก หายาก เช่น สิงโตขาว เสือขาว เสือพูม่า เสือไซบีเรีย
  เสือดาว หมีขาว งูหลามทอง ลิงลีเมอร์ หนูยักษ์ และฮิปโปแคระ เป็นต้น ในมารีนปาร์ค
  ยังมีนกนานาชนิดจากแหล่งกำเนิดหลายประเทศในโลก อาทิ นกมาคอว์ นกพิราบหงอน นกเงือก
  นกคาสโซวารี นกคิวบาฟลามิงโก และสกาเล็ตไอบีส เป็นต้น
  ซึ่งจัดแสดงไว้เป็นสัดส่วนอย่างสวยงาม ทำให้ผู้เข้าชม
  เกิดความเพลิดเพลินกับธรรมชาติและความน่ารักของสัตว์น้ำและนกต่างๆ
  ในบรรยากาศรายล้อมด้วยต้นไม้ใหญ่ ร่มรื่น เย็นสบายตลอดทั้งวัน

  3) การแสดงต่างๆ

  การแสดงแบ่งเป็น 2 ประเภท คือ การแสดงความสามารถและความแสนรู้ของสัตว์ประเภทต่างๆ
  และการแสดงโดยใช้นักแสดง ปัจจุบันบริษัทฯ มีการแสดงทั้งหมด 8 ชุด ดังนี้ :

+----------------------------------+-----------------------------------+
| 1. การแสดงโลมาและวาฬขาว          | 2. การแสดงนก                      |
|                                  |                                   |
| 3. การแสดงสิงโตทะเล               | 4. การแสดงช้าง                     |
|                                  |                                   |
| 5. การแสดงอุรังอุตัง                 | 6. การแสดงสงครามจารกรรม           |
|                                  |                                   |
| 7. การแสดงเวสเทิร์นคาวบอยสตั๊นท์      | 8. การแสดงให้อาหารสัตว์ในซาฟารีปาร์ค   |
+----------------------------------+-----------------------------------+

  การแสดงชุดที่ 1. ถึง 5. เป็นการแสดงความสามารถและความแสนรู้ของสัตว์
  ซึ่งสร้างความสนุกสนาน และความเพลิดเพลินให้แก่ผู้เข้าชมเป็นอย่างยิ่ง

  การแสดงชุดที่ 6. และ 7. เป็นการแสดงโดยใช้นักแสดงในลักษณะการต่อสู้ผจญภัย
  ด้วยฉากการต่อสู้ ที่สมจริง
  มีอุปกรณ์ที่จัดทำขึ้นเพื่อประกอบการแสดงที่ช่วยให้การแสดงมีความความตื่นเต้นเร้าใจ
  และยังมีระบบเสียงและ Special Effects ต่างๆ ที่ควบคุมด้วยระบบคอมพิวเตอร์
  เป็นการแสดงที่มีชื่อเสียงและประสบความสำเร็จเป็นอย่างดี

  การแสดงชุดที่ 8. เป็นการแสดงการให้อาหารสิงโต เสือโคร่ง และหมี
  ในโซนสวนสัตว์เปิดซาฟารีปาร์ค ผู้เข้าชมจะได้รับความตื่นเต้น
  และเรียนรู้อุปนิสัยการกินอาหารของสัตว์อย่างใกล้ชิด

  4) กิจกรรมอื่น

  เป็นกิจกรรมที่จัดสร้างเพิ่มขึ้น เพื่อให้ผู้เข้าชมได้รับความสนุกสนาน ตื่นเต้น
  และเพลิดเพลินในระหว่างการเดินเที่ยวชมและพักผ่อนในสวนสัตว์น้ำมารีนปาร์ค อาทิ
  การล่องเรือริเวอร์ซาฟารี การชมสัตว์หาดูได้ยาก การเลี้ยงอาหารนก
  ศูนย์นิทรรศการเพาะพันธุ์ไข่ Eggs World การให้อาหารยีราฟที่ศาลาเลี้ยงยีราฟ
  และชมฝูงนกฟลามิงโก้สีแดงจากประเทศคิวบา และสกาเล็ตไอบิสสีแดงสดจากอเมริกาใต้
  ซึ่งเป็นนกที่มีราคาสูงและหาดูได้ยากในสวนสัตว์ประเทศไทย

  ในการเข้าชมสวนสัตว์ การแสดง และกิจกรรมบางรายการดังกล่าวข้างต้น
  นักท่องเที่ยวสามารถเลือกซื้อบัตรเข้าชมในแต่ละส่วน
  หรือจะซื้อบัตรรวมเพื่อชมการแสดงและกิจกรรมทุกชนิดก็ได้ บริษัทฯ มีรายได้
  จากการจำหน่ายบัตรดังกล่าวเป็นรายได้หลัก

 1.2 อาหารและเครื่องดื่ม

  บริษัทฯ ได้จัดให้มีบริการจำหน่ายอาหารและเครื่องดื่มที่สะอาดถูกหลักอนามัย
  เพื่อให้บริการและอำนวยความสะดวกสบายแก่ผู้เข้าชมด้วย โดยจัดให้มีภัตตาคาร 5 แห่ง
  และร้านอาหารหลายแห่งตั้งอยู่ทั่วไปตามจุดสำคัญๆ
  ซึ่งสามารถรองรับนักท่องเที่ยวได้พร้อมกันครั้งละประมาณ 6,000 ที่นั่ง
  นอกจากนั้นแล้วยังมีซุ้มขายขนมขบเคี้ยวและเครื่องดื่มอีกประมาณ 20 แห่ง
  ตลอดจนได้จัดเจ้าหน้าที่ขายเครื่องดื่มและอาหารว่างตามเวทีการแสดงต่างๆ อีกด้วย

 1.3 สวนสนุกและเกมส์

  นอกจากการแสดงแล้ว บริษัทฯ ได้จัดหาเกมส์มากมายหลายชนิด
  เพื่อเพิ่มความเพลิดเพลินแก่ลูกค้ากลุ่มเด็กๆ
  ซึ่งส่วนใหญ่จะเป็นเรื่องที่เน้นเชาว์และการออกกำลังกายเป็นหลัก

 1.4 สินค้าที่ระลึก

  บริษัทฯ ได้จัดให้มีร้านขายสินค้าที่ระลึกไว้ให้บริการแก่ผู้เข้าชมที่ต้องการซื้อสินค้าและของที่ระลึก
  ซึ่งนอกจากร้านขายสินค้าที่ระลึกขนาดใหญ่ ขนาดกลางและเล็กอีกจำนวน 2 ร้านแล้ว
  ยังมีซุ้มขายสินค้าที่ระลึกอีกประมาณ 5 ซุ้ม และจัดเจ้าหน้าที่ขายตามเวทีการแสดงต่างๆ อีกด้วย
  ทั้งนี้ เพื่อให้ผู้เข้าชมสามารถเลือกซื้อสินค้าได้สะดวกยิ่งขึ้น

 1.5 รถโคชปรับอากาศ 

  บริษัทฯ ได้จัดให้มีรถโคชปรับอากาศขนาดต่างๆ จำนวน 53 คัน
  เพื่อให้บริการแก่ลูกค้าที่เข้าชมเป็นหมู่คณะ เช่น นักเรียน นักศึกษา บริษัท และนักท่องเที่ยว
  นอกจากนี้ยังให้เช่าแก่บุคคลทั่วไปด้วย

  2. การตลาดและภาวะการแข่งขัน

2.1 การทำการตลาดของผลิตภัณฑ์และบริการที่สำคัญ

  1) กลยุทธ์การแข่งขัน

  บริษัทฯ มีกลยุทธ์ในการแข่งขันที่สำคัญ 4 ประการ คือ ความหลากหลายของผลิตภัณฑ์
  คุณภาพของผลิตภัณฑ์ การกำหนดกลุ่มเป้าหมาย
  และการสร้างภาพพจน์และการกำหนดตำแหน่งในการแข่งขัน

1.  ความหลากหลายของผลิตภัณฑ์

  บริษัทฯ มีผลิตภัณฑ์หลักที่เสนอให้แก่นักท่องเที่ยวถึง 4 ชนิด คือ สวนสัตว์เปิด สวนสัตว์น้ำ
  การแสดงโดยนักแสดงและสัตว์ และกิจกรรมสร้างความบันเทิงต่างๆ ในขณะที่ Theme Park
  ที่มีชื่อเสียงของโลกส่วนใหญ่ จะยึดผลิตภัณฑ์หลักเพียงอย่างใดอย่างหนึ่งเท่านั้น
  ความหลากหลายนี้จึงทำให้ซาฟารีเวิลด์ เป็น Theme Park เพียง
  แห่งเดียวที่มีจุดเด่นเหล่านี้ครบครัน

2.  คุณภาพของผลิตภัณฑ์

  บริษัทฯ มุ่งเน้นและให้ความสำคัญเรื่องคุณภาพของผลิตภัณฑ์เป็นหลัก
  ไม่ว่าจะเป็นผลิตภัณฑ์ทางการแสดง การจัดสถานที่ การให้บริการ และอื่นๆ ทุกประเภท
  จะพิจารณาคัดสรรจากคุณภาพมากกว่าการมุ่งเน้น ทำกำไรแต่เพียงอย่างเดียว
  การสร้างความพอใจ ความสนุกสนาน ความบันเทิง
  และความปลื้มใจให้กับลูกค้าเป็นสิ่งแรกซึ่งมาก่อนเรื่องผลกำไร

3.  การกำหนดกลุ่มเป้าหมาย

  กลุ่มเป้าหมายของบริษัทฯ ครอบคลุมนักท่องเที่ยวทุกชาติ ทุกภาษา ทุกเพศ และทุกวัย
  ซึ่งทุกคนสามารถเข้าชมได้ทุกฤดูกาล บริษัทฯ สามารถกำหนดกลุ่มเป้าหมายในลักษณะนี้ได้
  เพราะบริษัทฯ มีผลิตภัณฑ์ที่มีคุณภาพหลากหลาย
  เพื่อสนองตอบความต้องการพักผ่อนหย่อนใจที่อิงธรรมชาติ
  และทำให้กลุ่มเป้าหมายสามารถเข้าชมซ้ำแล้ว ซ้ำอีก
  ไม่ว่าวัยหรือช่วงชีวิตจะเปลี่ยนแปลงไปอย่างไร

4.  การสร้างภาพพจน์และการกำหนดตำแหน่งการแข่งขัน

  บริษัทฯ ได้สร้างภาพพจน์และดำเนินการให้ซาฟารีเวิลด์เป็นแหล่งท่องเที่ยวที่มีมาตรฐานสูง
  จนเป็น ที่ยอมรับในระดับนานาชาติ บริษัทฯ
  ได้กำหนดตำแหน่งการแข่งขันของตนเองให้เป็นแหล่งท่องเที่ยวที่อยู่ในแนวหน้าของประเทศ
  มีเอกลักษณ์พิเศษและมีผลิตภัณฑ์ที่ไม่เหมือนใคร ทั้งให้ความสุข สนุกสนาน
  และความรู้แก่สมาชิกทุกคนในครอบครัว
  จากการได้มาสัมผัสใกล้ชิดกับสัตว์และความร่มรื่นของต้นไม้ในสภาพแวดล้อมที่เป็นธรรมชาติ
  เหมือนยกป่าใหญ่มาอยู่ในกรุง ซึ่งไม่สามารถจะหาชมจากแหล่งอื่นในกรุงเทพฯ บริษัทฯ
  เล็งเห็นและตระหนักถึงคุณค่าของการศึกษา จึงได้ส่งเสริมการเรียนรู้นอกตำราของนักเรียน
  และส่งเสริมการอนุรักษ์สัตว์ ธรรมชาติ และสิ่งแวดล้อมเป็นพิเศษ
  ซึ่งคู่แข่งไม่สามารถจะทำตามได้

  เมื่อเปรียบเทียบกับกิจการในประเภทธุรกิจเดียวกันแล้ว บริษัทฯ มีข้อได้เปรียบคู่แข่งในด้านต่างๆ
  ดังนี้:

  (1) กิจการของบริษัทฯ มีขนาดใหญ่ ต้องใช้เงินลงทุนสูง
  ขณะนี้ยังไม่มีกิจการใดในธุรกิจประเภทเดียวกันในประเทศ
  มีขนาดและมูลค่าการลงทุนที่ใกล้เคียงหรือมากกว่าของบริษัทฯ

  (2) มีทำเลที่ตั้งอยู่ภายในกรุงเทพมหานคร ทำให้สะดวกต่อการเดินทางมาท่องเที่ยว

  (3) มีพื้นที่กว้างขวางกว่า 450 ไร่ ในเขตเมืองหลวง ที่มีสภาพเป็นธรรมชาติ มีต้นไม้ใหญ่ร่มรื่น
  สวยงาม และเน้นความสะอาดเรียบร้อยเป็นสำคัญด้วย

  (4) มุ่งเน้นการให้บริการที่ได้มาตรฐาน มีคุณภาพสูงระดับนานาชาติ
  และสร้างความประทับใจแก่ลูกค้า

  (5) มีกิจกรรมที่หลากหลายสำหรับนักท่องเที่ยวทุกเพศ ทุกวัย ทุกชาติ และทุกภาษา
  เพื่อให้สามารถตอบสนองต่อความสนใจของกลุ่มลูกค้าเป้าหมายได้ทุกกลุ่ม

  บริษัทฯ มีความชำนาญและความเชี่ยวชาญโดยเฉพาะในเรื่องเกี่ยวกับสัตว์ พันธุ์ไม้ และธรรมชาติ
  โดยอาศัยประสบการณ์ที่สั่งสมมาเป็นเวลากว่า 25 ปี

  2) ลักษณะของลูกค้าและกลุ่มลูกค้าเป้าหมาย

  เนื่องจากธุรกิจของบริษัทฯ เป็นสถานที่ท่องเที่ยวพักผ่อนหย่อนใจที่มีความหลากหลาย
  มีการแสดงหลาย ประเภท เหมาะกับกลุ่มลูกค้าเป้าหมายทุกชาติ ทุกภาษา ทุกเพศและทุกวัย
  ดังนั้น ลูกค้าของบริษัทฯ จึงค่อนข้างจะครอบคลุมทุกกลุ่ม กลุ่มลูกค้าของบริษัทฯ แบ่งได้เป็น 4
  กลุ่มใหญ่ๆ ดังนี้

  (1) กลุ่มบุคคลทั่วไป ได้แก่ กลุ่มนักท่องเที่ยวภายในประเทศ

  (2) กลุ่มนักเรียนจากสถาบันการศึกษาต่างๆทั่วประเทศ
  จนถึงปัจจุบันมีโรงเรียนที่ได้จัดโครงการทัศน-ศึกษา
  นำนักเรียนเข้ามาเที่ยวชมซาฟารีเวิลด์แล้วนับเป็นพันโรงเรียน

  (3) กลุ่มพนักงานบริษัทต่างๆ ที่นิยมจัดงานวันครอบครัว
  และนำพนักงานของบริษัททั้งหมดพร้อมด้วยครอบครัวเข้ามาเที่ยวชมซาฟารีเวิลด์เป็นหมู่คณะ
  เพื่อให้พนักงานได้มีโอกาสพักผ่อนหย่อนใจ

  มีความสุขสนุกสนาน และเป็นการสร้างความสามัคคีให้กับหมู่คณะด้วย

  (4) กลุ่มนักท่องเที่ยวจากต่างประเทศ นับเป็นกลุ่มลูกค้าเป้าหมายสำคัญ
  โดยเฉพาะนักท่องเที่ยวจากกลุ่มประเทศในเขตภูมิภาคเอเชีย เช่น ไต้หวัน ฮ่องกง สิงคโปร์
  เวียดนาม สาธารณรัฐประชาชนจีน เกาหลี มาเลเซีย อินโดนีเซีย อินเดีย อาหรับ และรัสเซีย
  เป็นต้น

  ลักษณะลูกค้าดังกล่าวเป็นลูกค้ารายย่อย ดังนั้น ในแต่ละปีบริษัทฯ จึงไม่มีลูกค้ารายใดที่บริษัทฯ
  มีมูลค่าการจำหน่ายสูงกว่าร้อยละ 10 ของยอดจำหน่ายทั้งหมดของบริษัทฯ

  3) การจำหน่ายและช่องทางการจัดจำหน่ายบัตร

  บริษัทฯ ใช้ทั้ง Pull และ Push Strategies ในการจำหน่ายบัตร กล่าวคือ ในส่วนของ
  Pull Strategy นั้น บริษัทฯ ใช้การโฆษณาผ่านสื่อมวลชนต่างๆ ทั้งทางโทรทัศน์ นิตยสาร
  และหนังสือพิมพ์
  นอกจากนี้ยังมีการประชาสัมพันธ์ในรูปแบบบทความสารคดีเกี่ยวกับสัตว์และการแสดง
  ที่ให้ความรู้แก่เยาวชนและสาธารณชนทั่วไป

  ส่วนของ Push Strategy บริษัทฯ มีทีมงานขายซึ่งเจาะลูกค้าที่เป็นกลุ่ม เช่น โรงเรียน บริษัท
  และโรงงานต่างๆ เพื่อให้พานักเรียน พนักงานและครอบครัวเข้าชมในช่วงวันหยุด
  และบริษัทท่องเที่ยวซึ่งนำลูกค้านักท่องเที่ยวจากต่างประเทศมาเข้าชม
  โดยถือเป็นส่วนหนึ่งของโปรแกรมการท่องเที่ยว เท่าที่ผ่านมามีโรงเรียนกว่า 2,300 แห่ง บริษัท
  ห้างร้านกว่า 450 แห่ง และบริษัททัวร์กว่า 1,500 บริษัท
  ที่หมุนเวียนนำผู้ชมและนักท่องเที่ยวเข้าชมเป็นประจำ

บริษัทฯ ได้กำหนดแผนงานในการจัดจำหน่ายบัตรไว้ดังนี้:

  (1) ใช้การโฆษณาและประชาสัมพันธ์ โดยเฉพาะในช่วงที่บริษัทฯ
  จะมีการแสดงหรือกิจกรรมบันเทิงใหม่ให้กลุ่มลูกค้าได้รับทราบ โดยผ่านสื่อต่างๆ อย่างทั่วถึง

  (2) ส่งพนักงานขายไปติดต่อกับกลุ่มลูกค้าเป้าหมายโดยตรง
  โดยเฉพาะกลุ่มลูกค้าที่เป็นกลุ่มพนักงานบริษัท และกลุ่มนักเรียนตามโรงเรียนต่างๆ
  อย่างสม่ำเสมอ

  (3) ทำข้อตกลงกับบริษัททัวร์ต่างๆ เพื่อให้นำนักท่องเที่ยวจากต่างประเทศเข้าชมการแสดงต่างๆ
  และ สวนสัตว์ของบริษัทฯ

  (4)
  ร่วมงานส่งเสริมการท่องเที่ยวด้วยการออกบูธจำหน่ายบัตรสำหรับนักท่องเที่ยวภายในประเทศ
  และร่วมจัดแสดงผลิตภัณฑ์ (Road Show) ในงานส่งเสริมการท่องเที่ยวร่วมกับการท่องเที่ยว
  แห่งประเทศไทยในต่างประเทศเป็นประจำ

2.2 ภาวะการแข่งขัน

  กิจการที่ประกอบธุรกิจเกี่ยวกับการท่องเที่ยวในประเทศไทย
   ซึ่งเป็นธุรกิจในแนวเดียวกันกับของบริษัทฯ ที่น่าสนใจ
  และเป็นที่รู้จักของนักท่องเที่ยวทั้งในประเทศและต่างประเทศ อาจแบ่งได้เป็น 2 กลุ่ม คือ :

  1) กลุ่มสวนสัตว์และอะควอเรี่ยม ได้แก่ สวนสัตว์ดุสิต สวนสัตว์เขาเขียว สวนสามพราน
  ฟาร์มจระเข้ สวนนงนุช โอเอซิสซีเวิลด์ โอเชี่ยนเวิลด์ บึงฉวาก สยามโอเชี่ยนเวิลด์
  และไนท์ซาฟารี กิจการเหล่านี้มีสัตว์ธรรมชาติ และการแสดงของสัตว์เป็นจุดดึงดูดความสนใจ

  2) กลุ่มสวนสนุก ได้แก่ สวนสยาม ดรีมเวิลด์ และสวนสนุกในห้างสรรพสินค้าต่างๆ
  กิจการเหล่านี้มี เครื่องเล่นต่างๆ เป็นจุดดึงดูดความสนใจ

  อย่างไรก็ตาม
  ไม่มีกิจการใดดังกล่าวข้างต้นที่มีธุรกิจคล้ายคลึงและมีบริการให้แก่นักท่องเที่ยวครบถ้วนเหมือน
  กับกิจการของบริษัทฯ ซึ่งนอกจากจะเป็นสวนสัตว์แล้ว
  ยังเน้นในด้านการให้ความบันเทิงจากการแสดงของนักแสดงและสัตว์ต่างๆ
  ดังที่กล่าวมาแล้วข้างต้น ดังนั้น จึงยังไม่มีคู่แข่งขันที่มีผลิตภัณฑ์โดยตรงอย่างแท้จริง

  3. การจัดหาผลิตภัณฑ์หรือบริการ

3.1 ลักษณะการจัดให้ได้มาซึ่งผลิตภัณฑ์

  1) การผลิตและนโยบายการผลิต

  บริษัทฯ เปิดให้บริการในระหว่างเวลา 9.00 น.-17.00 น. ของทุกวันโดยไม่มีวันหยุด
  การให้บริการแบ่งได้เป็น 5 ประเภทใหญ่ๆ ดังนี้:

1.1) สวนสัตว์และการแสดงต่างๆ 

 ในส่วนของสวนสัตว์เปิด แบ่งออกเป็นโซนของสัตว์แต่ละประเภท รวม 7 โซน ซึ่งผู้เข้าชมสามารถที่จะใช้พาหนะส่วนตัวเข้าชม หรือจะใช้บริการรถปรับอากาศที่บริษัทฯ จัดไว้ให้ก็ได้ และส่วนของการแสดงที่จัดแสดงอยู่ในปัจจุบัน 7 การแสดง ให้บริการเป็นรอบสลับหมุนเวียนกันไป โดยการแสดงแต่ละประเภทใช้เวลารอบละ 20-35 นาที และได้เพิ่มรอบการแสดงจากวันธรรมดาที่มีวันละ 1 รอบ เป็น 2 รอบในวันเสาร์-อาทิตย์ และ 2-3 รอบในวันนักขัตฤกษ์

1.2) อาหารและเครื่องดื่ม 

 บริษัทฯ ให้บริการด้านอาหารและเครื่องดื่ม ที่มีทั้งบริการอาหารแบบบุฟเฟ่ต์ และอาหารจานเดียว ที่ผู้มาท่องเที่ยวสามารถเลือกซื้อได้ตามอัธยาศัย โดยได้จัดจำนวนที่นั่งในภัตตาคารทั้ง 5 แห่ง ให้สามารถให้บริการภายในเวลาเดียวกันได้มากกว่า 6,000 ที่นั่ง นอกจากนี้ยังมีซุ้มบริการน้ำดื่ม ผลไม้ และขนม ตามบริเวณต่างๆ อีกประมาณ 20 จุด

1.3) สวนสนุกและเกมส์

บริษัทฯ ได้ตกแต่งพื้นที่กว่า 400 ตารางเมตร ในบริเวณสวนสัตว์น้ำ (Marine Park) ให้เป็น สวนสนุกและจัดให้มีเครื่องเล่นเกมส์ต่างๆ ที่ผลิตขึ้นทั้งจากในประเทศและต่างประเทศ เพื่อให้ผู้เข้าชมโดยเฉพาะเด็กได้สนุกสนานเพลิดเพลินด้วย 

1.4) การจำหน่ายสินค้าที่ระลึก 

บริษัทฯ ได้จัดสถานที่ไว้สำหรับให้ผู้เข้าชมเลือกซื้อสินค้าที่ระลึก 3 แห่ง รวมพื้นที่ประมาณ 1,000 ตารางเมตร นอกจากนี้ยังมีจุดขายตามเวทีและจุดรถเข็นอีกรวม 5 จุดทั่วทั้งบริเวณ โดยได้จัดหาสินค้าที่ระลึกให้ ผู้เข้าชมเลือกซื้อเป็นของฝากและของที่ระลึกได้หลากหลายชนิด โดยสินค้าที่ระลึกส่วนใหญ่มีการออกแบบจัดทำที่เป็นเอกลักษณ์เฉพาะของบริษัทฯ เหมาะที่จะเป็นที่ระลึกในการเข้าเที่ยวชม

1.5) บริการรถโคชปรับอากาศ

 บริษัทฯ มีรถโคชปรับอากาศไว้บริการแก่ลูกค้าประเภทนักเรียนและนักท่องเที่ยว รวม 53 คัน ประกอบด้วยรถโคชแบบ 55 ที่นั่งสองชั้น จำนวน 13 คัน รถโคชแบบ 43 ที่นั่ง จำนวน 24 คัน รถโคชแบบ 27 ที่นั่ง จำนวน 10 คัน และรถโค้ชแบบ 21 ที่นั่งจำนวน 6 คัน

  2) การจัดหาสัตว์และการแสดง

2.1) การจัดซื้อจัดหาสัตว์

การจัดซื้อจัดหาสัตว์ของบริษัทฯ ได้มาจาก 2 แหล่งด้วยกัน คือ จากในประเทศ และจากต่างประเทศ ซึ่งอาจสรุปได้ดังนี้ :

การจัดซื้อจัดหาสัตว์ในประเทศ มักจะเป็นสัตว์ขนาดเล็กถึงขนาดกลาง เช่น กระทิง กวาง นก และปลาชนิดต่างๆ โดยติดต่อผ่านสวนสัตว์ หน่วยงาน หรือองค์กรที่เกี่ยวข้องกับการเลี้ยงดูเพาะพันธุ์สัตว์ป่า ฟาร์ม เพาะเลี้ยงสัตว์ป่าที่ได้รับอนุญาตจากกรมป่าไม้หรือกรมประมง ซึ่งจะใช้เวลาในการจัดซื้อจัดหาประมาณ 1-3 เดือน สัตว์เหล่านี้เป็นสัตว์ที่ได้รับการจดทะเบียนถือครองอย่างถูกต้องตามกฎหมาย หรือตามพระราชบัญญัติสงวนและคุ้มครอง สัตว์ป่า โดยกรมป่าไม้หรือกรมประมง และเมื่อได้ครอบครองสัตว์ดังกล่าวแล้ว บริษัทฯ จะแจ้งการครอบครองหรือมีไว้ซึ่งสัตว์ป่าชนิดนั้นๆ รวมทั้งต้องปฏิบัติตามกฎระเบียบข้อบังคับที่กรมป่าไม้ กรมประมง หรือกรมปศุสัตว์ได้กำหนดขึ้นสำหรับการดูแลเลี้ยงสัตว์ป่าของสวนสัตว์ตามพระราชบัญญัติว่าด้วยสวนสัตว์สาธารณะ พ.ศ. 2535 การขนส่งสัตว์ต่างๆ มักทำโดยทางรถบรรทุก ภายใต้การควบคุมดูแลอย่างใกล้ชิดของสัตวแพทย์หรือเจ้าหน้าที่ผู้มีความชำนาญ

การจัดซื้อจัดหาสัตว์จากต่างประเทศ ซึ่งมักจะเป็นสัตว์ขนาดกลางถึงขนาดใหญ่ เช่น แรด ยีราฟ เสือ หมี กวาง สิงโตทะเล และโลมา มีการติดต่อคล้ายคลึงกับการจัดซื้อจัดหาสัตว์ในประเทศ แต่จะใช้เวลาในการจัดหาประมาณ 6 เดือน ถึง 3 ปี การนำเข้าต้องได้รับอนุญาตจากหน่วยงานที่กำกับดูแลการนำเข้าให้เป็นไปตามอนุสัญญาว่าด้วยการค้าระหว่างประเทศซึ่งชนิดของสัตว์ป่าและพืชป่าที่ใกล้จะสูญพันธุ์ (CITES) ที่มีสำนักงานประจำอยู่ในหน่วยงานที่เกี่ยวข้องของรัฐบาลประเทศนั้นๆ เช่น กรมป่าไม้ กรมประมง เป็นต้น ส่วนการขนส่งสัตว์จากต่างประเทศ ส่วนใหญ่ใช้การขนส่งทางเครื่องบิน เนื่องจากสะดวก รวดเร็ว และอัตราการสูญเสียต่ำกว่าวิธีอื่น และเมื่อสัตว์ป่าเหล่านั้นมาถึงจะต้องผ่านการตรวจสอบจากกรมศุลกากรเพื่อชำระภาษีอากรนำเข้าและตรวจสอบเอกสารกับกรมป่าไม้หรือกรมประมง จากนั้นจึงทำการตรวจสอบโรคระบาดที่กรมปศุสัตว์ ก่อนจะนำมาเลี้ยงในสวนสัตว์ 

2.2) การเลี้ยงดูและบำรุงรักษาสัตว์

 สัตว์ในซาฟารีเวิลด์ แบ่งได้เป็น 4 ประเภทใหญ่ๆ คือ สัตว์เลี้ยงลูกด้วยนม สัตว์ปีก สัตว์น้ำ และสัตว์เลื้อยคลาน รวมแล้วมากกว่า 320 ชนิด เป็นจำนวนรวมประมาณ 4,000 ตัว ทั้งนี้ ไม่รวมปลาบางชนิด เช่น ปลาบึก และปลาคาร์พ ซึ่งมีเป็นจำนวนมาก ปัจจุบันมีเจ้าหน้าที่ดูแลสัตว์เหล่านี้อยู่ประมาณ 150 คน ในจำนวนนี้มีผู้เชี่ยวชาญชาวต่างชาติ 2 คนอยู่ประจำ คอยให้คำแนะนำและควบคุมดูแลเลี้ยงสัตว์และฝึกหัดสัตว์เพื่อการแสดง และมีสัตวแพทย์ประจำคอยดูแลบำรุงรักษาสุขภาพสัตว์ อีกทั้งยังมีสัตวแพทย์ที่ปรึกษาชาวต่างชาติจำนวนหนึ่ง ซึ่งประจำที่สวนสัตว์ในต่างประเทศ แต่บริษัทฯ สามารถขอคำแนะนำและปรึกษาได้ตลอดเวลา

 พนักงานผู้ดูแลเลี้ยงสัตว์และบำรุงรักษาสัตว์ทุกคน ได้ผ่านการอบรมและฝึกสอนจากผู้เชี่ยวชาญและสัตวแพทย์ ทั้งในภาคทฤษฎีและภาคปฏิบัติอย่างสม่ำเสมอ เพื่อให้มีความรู้ความเข้าใจเกี่ยวกับสัตว์ในแง่มุมต่างๆ นอกจากนั้นยังได้เชิญผู้ชำนาญการในสาขาความรู้ต่างๆ จากหน่วยงานภายในประเทศเข้ามาอบรมฝึกสอนพนักงานเหล่านี้ เพื่อเป็นการเพิ่มพูนความรู้อีกด้วย

 พนักงานผู้ดูแลเลี้ยงสัตว์และบำรุงรักษาสัตว์ ต้องจดบันทึกรายงานสัตว์ในด้านพฤติกรรมการใช้ชีวิต การกินอาหาร การขับถ่าย หรือการเปลี่ยนแปลงเกี่ยวกับตัวสัตว์ให้สัตวแพทย์ทราบเป็นระยะๆ ตลอดเวลา เพื่อให้การดูแลสัตว์เป็นไปอย่างถูกต้องตามหลักวิชาการ และมุ่งเน้นการป้องกันโรคหรือเหตุอันมิได้เกิดจากโรค อันอาจเป็นผลต่อสุขภาพสัตว์ เช่น การฉีดวัคซีนตามโปรแกรม การถ่ายพยาธิ และการตรวจสุขภาพประจำปี เป็นต้น สิ่งต่างๆ ที่ได้กล่าวมานี้ เป็นผลให้สัตว์ของบริษัทฯ มีอัตราการเกิดและการตายดีกว่ามาตรฐานทั่วไป

2.3) การให้ความช่วยเหลือด้านเทคนิคและการจัดการ

 ในการสร้างสรรค์ชุดการแสดงขนาดใหญ่ที่น่าสนใจ โดยเฉพาะการแสดงที่ใช้นักแสดงในลักษณะของ Live Action Show บริษัทฯ จะว่าจ้างผู้เชี่ยวชาญจากต่างประเทศ ซึ่งมีผลงานเป็นที่ยอมรับกันแล้วในวงการ มาให้คำแนะนำปรึกษาในการผลิตการแสดงในแต่ละชุดเป็นคราวๆ ไป เพื่อให้การแสดงได้ระดับมาตรฐานสากล

  3) สัดส่วนการซื้อสัตว์เพื่อทำการแสดงจากในประเทศและต่างประเทศ

  การจัดหาสัตว์ทั้งในประเทศ และจากต่างประเทศที่กล่าวถึงข้างต้น ขึ้นอยู่กับชนิดของสัตว์ บริษัทฯ
  มีนโยบายที่จะจัดซื้อสัตว์จากในประเทศก่อนเพราะส่วนใหญ่จะมีราคาถูกกว่า
  และไม่ต้องเสียค่าใช้จ่ายในด้านการขนส่งที่สูง แต่หากไม่สามารถจัดซื้อสัตว์ที่ต้องการได้
  เนื่องจากเป็นสัตว์ป่าที่หายากและยังไม่มีการเพาะเลี้ยงในประเทศไทย บริษัทฯ
  ก็จำเป็นที่จะต้องจัดหาจากต่างประเทศ การจัดหาในส่วนอื่น เช่น การจัดหาสินค้าที่ระลึก
  ทำโดยการสั่งซื้อหรือสั่งผลิตจากแหล่งต่างๆ ในประเทศ
  สำหรับเครื่องเล่นเกมส์ส่วนใหญ่จะซื้อจากแหล่งผลิตภายในประเทศ
  ยกเว้นเครื่องเล่นเกมส์ไฟฟ้าซึ่งเคยสั่งซื้อจากต่างประเทศ
  แต่ในปัจจุบันมิได้มีการสั่งซื้อเครื่องเล่นจากต่างประเทศอีก

   การประกอบธุรกิจของบริษัท ภูเก็ตแฟนตาซี จำกัด (มหาชน) (บริษัทย่อย)

1. ลักษณะของผลิตภัณฑ์และบริการ

  บริษัทย่อยดำเนินธุรกิจการให้บริการเกี่ยวกับการท่องเที่ยวเช่นเดียวกับของบริษัทฯ
  ผลิตภัณฑ์และการให้บริการ ของบริษัทย่อยแบ่งออกเป็น 3 ประเภท ตามลักษณะรายได้ ดังนี้ :

 1.1 การแสดงในโรงละคร

  เป็นการจัดการแสดงภายในโรงละครขนาดใหญ่ ซึ่งได้ตกแต่งในรูปแบบปราสาทหินโบราณ
  มีลวดลายช้างเป็นองค์ประกอบหลัก เรียกชื่อโรงละครนี้ว่า “วังไอยรา” จุผู้เข้าชมได้ 3,012
  ที่นั่ง มีเวทีการแสดงขนาดใหญ่ที่สุดในประเทศไทย
  ทำการแสดงซึ่งสร้างสรรค์จากเทคโนโลยีบันเทิงสไตล์ลาสเวกัส
  โดยการนำเอาศิลปะและวัฒนธรรมไทยอันงดงามผสานเทคโนโลยี 9 มโนทัศน์ อาทิ
  ศิลปวัฒนธรรมไทย การแสดงอิลลูชั่นส์ มิติมายากลลวงตาอันยิ่งใหญ่ ระบบ 4 มิติพิศวง
  การแสดงบันจี้บัลเล่ต์กลางเวหา ระเบิดเพลิง แสงสีสเปเชี่ยลเอฟเฟคส์ การแสดงสตั้นท์
  และการแสดงคาราวานช้างยิ่งใหญ่ ทั้งนี้
  เพื่อถ่ายทอดวัฒนธรรมความเป็นไทยที่เต็มไปด้วยความรักอิสระเสรี สนุกสนาน ความกล้าหาญ
  และความเมตตากรุณา ผ่านการแสดงในแต่ละฉาก ใช้ชื่อชุดการแสดงว่า “มหัศจรรย์กมลา”
  เพื่อให้นักท่องเที่ยวได้เรียนรู้ความเป็นไทยพร้อมกับความบันเทิง
  ใช้เวลาในการแสดงแต่ละรอบประมาณ 75 นาที

 1.2 การจำหน่ายอาหารและเครื่องดื่ม

ภูเก็ตแฟนตาซี ได้สร้างอาคารภัตตาคารทรงไทยขนาดใหญ่ เพื่อให้บริการด้านอาหารและเครื่องดื่มแก่นัก ท่องเที่ยว จุผู้ใช้บริการได้ประมาณ 4,000 ที่นั่ง ตกแต่งด้วยสถาปัตยกรรมที่วิจิตรงดงามสีทองอร่ามทั้งหลัง โดดเด่นด้วยเหล่ากินรีทองที่ยืนเรียงรายอยู่โดยรอบภัตตาคาร เรียกชื่อภัตตาคารนี้ว่า “มโนราห์ทอง” ภายในยังมีห้อง VIP ตกแต่งด้วยสีทองอร่ามตา ชื่อว่า “สุริยมาศ” และห้องแพลตตินั่ม “จันทรมาศ” สำหรับรับรองกรุ๊ปพิเศษโดยเฉพาะ ให้บริการอาหารซีฟู้ดและบุฟเฟต์นานาชาติหลากหลายชนิด เช่น อาหารไทย อาหารจีน อาหารฝรั่งเศส และอาหารอินเดีย เป็นต้น 

 1.3 การจำหน่ายสินค้าที่ระลึก และกิจกรรมต่างๆ

ภูเก็ตแฟนตาซีมีร้านขายสินค้าที่ระลึกและลานสวนสนุก ณ “หมู่บ้านหรรษา” ประกอบด้วย ร้านขายสินค้า ที่ระลึก ซึ่งจัดหาสินค้าที่มีคุณภาพนานาชนิดมาจำหน่าย แต่ละร้านได้ตกแต่งด้วยสถาปัตยกรรมไทยประยุกต์ด้วยแสงสีอันตระการตา และได้จัดให้มีการสาธิตหัตถกรรมไทย การละเล่นพื้นเมือง และการแสดงพิเศษเสริมบรรยากาศที่ลานเวที วีว่า นอกจากนี้ยังมีเครื่องเล่นเกมส์แบบต่างๆ มากกว่า 20 เกมส์ รวบรวมไว้ในลานเกมส์ชื่อว่า “สิมิลัน เอ็นเตอร์เทนเมนต์ เซ็นเตอร์” ที่ได้จำลองบรรยากาศวังใต้ทะเล ให้ผู้เข้าชมและเด็กๆ ได้ประลองฝีมือ ทดสอบและท้าทายความสามารถ เป็นที่ชื่นชอบของผู้ร่วมสนุกทุกเพศทุกวัยเป็นอย่างมาก 

2. การตลาดและภาวะการแข่งขัน

 2.1 นโยบายและลักษณะการตลาด

1) กลยุทธ์การแข่งขัน

  ภูเก็ตแฟนตาซีมีกลยุทธ์การแข่งขันที่สำคัญ 4 ประการคือ ความแตกต่างของผลิตภัณฑ์
  คุณภาพของผลิตภัณฑ์ การกำหนดกลุ่มเป้าหมาย
  และการสร้างภาพพจน์และการกำหนดตำแหน่งในการแข่งขัน

1.1) ความแตกต่างของผลิตภัณฑ์ 

  การจัดการแสดงของภูเก็ตแฟนตาซี มีความแตกต่างไปจากการแสดงศิลปวัฒนธรรมในสถานที่ต่างๆ
  ทั่วไป เพราะได้นำเอาจุดเด่นของวัฒนธรรมและความเป็นอยู่ของคนไทยทั้ง 4 ภาค
  ตำนานและวรรณคดีของไทยมาผสมผสานกับเทคนิคการแสดงที่ทันสมัย
  เพื่อให้นักท่องเที่ยวได้เรียนรู้ความเป็นไทยที่หลากหลาย

  สำหรับผู้เข้าชมที่เป็นคนไทย ซึ่งจะมีความคุ้นเคยกับการแสดงทางวัฒนธรรมของไทยอยู่แล้วนั้น
  ภูเก็ตแฟนตาซีได้นำเอาเทคนิคการแสดงที่ทันสมัยหลายระบบจากต่างประเทศมาประกอบการแสดง
  เพื่อให้ผู้เข้าชมคนไทยได้มีความสนุกสนาน ตื่นเต้น และประทับใจในการแสดงที่ได้มาตรฐานสากล
  โดยไม่ต้องเสียเวลาและค่าใช้จ่ายเพื่อเดินทางไปชมในต่างประเทศ

  การนำศิลปวัฒนธรรมและบางส่วนของวรรณคดีไทยมาประยุกต์กับเทคนิคที่ทันสมัย
  ตลอดจนการมีโรงละครปรับอากาศขนาดใหญ่ที่จุผู้เข้าชมได้ถึง 3,012 คน
  และการมีภัตตาคารปรับอากาศขนาดจุ 4,000 ที่นั่ง
  นับเป็นการดำเนินธุรกิจความบันเทิงแห่งแรกในประเทศไทยที่เป็นศูนย์รวมนักท่องเที่ยวขนาดใหญ่
  ที่ยังไม่มีผู้ประกอบการ รายใดทำมาก่อน

1.2) คุณภาพของผลิตภัณฑ์ 

  การจัดการแสดงในโรงละครถือได้ว่าเป็นผลิตภัณฑ์ที่สำคัญของภูเก็ตแฟนตาซี
  ในอันที่จะสร้างความบันเทิงให้แก่ผู้เข้าชม
  และด้วยความมุ่งมั่นที่จะสร้างความเป็นเอกลักษณ์เฉพาะในการแสดง
  จึงได้มีการคัดเลือกบริษัทผู้ผลิตอุปกรณ์ การติดตั้งฉากและอุปกรณ์
  และการติดตั้งระบบเทคนิคที่ทันสมัยตามที่กล่าวมาแล้ว
  การจัดซื้ออุปกรณ์และการติดตั้งเป็นไปอย่างรอบคอบและมีขั้นตอน
  โดยมีบริษัทที่ปรึกษาทั้งในและต่างประเทศให้คำแนะนำและควบคุมการก่อสร้างและการติดตั้ง
  เพื่อให้การแสดงมีคุณภาพที่สูงมีระดับเทียบเท่ากับมาตรฐานสากล

1.3) การกำหนดกลุ่มเป้าหมาย

  การที่นักท่องเที่ยวนิยมมาท่องเที่ยวที่จังหวัดภูเก็ต เนื่องจากภูเก็ตและจังหวัดใกล้เคียง เช่น
  กระบี่ และพังงา ยังคงรักษาสภาพแวดล้อมทางธรรมชาติไว้ได้เป็นอย่างดี มีหาดทรายที่สวยงาม
  แนวปะการังตามเกาะต่างๆ
  รวมถึงสิ่งอำนวยความสะดวกที่จังหวัดภูเก็ตมีไว้ให้บริการอย่างครบถ้วน
  มีโรงแรมที่พักเพื่อความสะดวกในการเดินทาง
  การจัดรายการนำเที่ยวส่วนใหญ่จะจัดให้นักท่องเที่ยวที่เดินทางสู่จังหวัดภูเก็ตได้ชมความสวยงามของเกาะต่างๆ
  ในเวลากลางวัน และเที่ยวชมภูเก็ตแฟนตาซีในเวลากลางคืน
  ลูกค้ากลุ่มเป้าหมายหลักของภูเก็ตแฟนตาซีจึงเป็นกลุ่มนักท่องเที่ยว ชาวต่างประเทศ
  และกลุ่มนักท่องเที่ยวที่เป็นคนไทยที่เดินทางมายังจังหวัดภูเก็ต

1.4) การสร้างภาพพจน์และการกำหนดตำแหน่งการแข่งขัน

  เช่นเดียวกันกับการดำเนินธุรกิจของบริษัทฯ
  ที่ต้องสร้างภาพพจน์ในธุรกิจให้เป็นแหล่งท่องเที่ยวที่มีมาตรฐานสูง
  ภูเก็ตแฟนตาซีก็ได้กำหนดเป้าหมายในอันที่จะสร้างแหล่งบันเทิงที่มีระดับเทียบเท่ากับมาตรฐานสากล
  มีผลิตภัณฑ์ที่ให้บริการแก่นักท่องเที่ยวอย่างน่าประทับใจ
  มีการจัดสร้างการแสดงที่นำเทคนิคที่ทันสมัย มีอาคารสถานที่ซึ่งเป็นเอกลักษณ์เฉพาะ
  ตลอดจนการจัดหาทำเลที่เป็นแหล่งท่องเที่ยวที่เหมาะสม เช่นที่จังหวัดภูเก็ตนี้
  จึงเป็นธุรกิจที่จะหาคู่แข่งได้ไม่ง่ายนัก

  เมื่อเปรียบเทียบกับธุรกิจการท่องเที่ยวอื่นในจังหวัดภูเก็ต
  ภูเก็ตแฟนตาซีมีข้อได้เปรียบคู่แข่งขันอยู่มาก และเป็นจุดเด่นทางการตลาด ซึ่งสามารถสรุปได้ดังนี้
  :

  (1) เป็นธุรกิจที่มีลักษณะไม่เหมือนธุรกิจอื่นในอุตสาหกรรมเดียวกัน
  เพราะมีการเน้นถึงเทคนิคที่ทันสมัยในการแสดงมากเป็นพิเศษ

  (2) เป็นธุรกิจความบันเทิงที่มีสาระพร้อมทั้งสร้างความตระการตา ความสุข ความสนุก
  และความสะดวกสบายที่แท้จริงให้แก่ผู้เข้าชม

  (3)
  เป็นธุรกิจที่ดำเนินงานโดยผู้บริหารของบริษัทใหญ่ที่มีประสบการณ์ในการดำเนินงานมาแล้วเป็นเวลากว่ายี่สิบห้าปี

2) ลักษณะลูกค้ากลุ่มเป้าหมาย

  ภูเก็ตแฟนตาซี ได้กำหนดตลาดนักท่องเที่ยวที่เป็นกลุ่มเป้าหมายคือ
  กลุ่มนักท่องเที่ยวชาวต่างชาติที่เดินทางเข้าสู่จังหวัดภูเก็ต
  และนักท่องเที่ยวคนไทยทั้งคนท้องถิ่นและนักท่องเที่ยวจากภาคต่างๆ ทั่วประเทศ
  ลักษณะของนักท่องเที่ยวแต่ละกลุ่มมีความต้องการที่เหมือนกันคือ
  ต้องการมาชมความงดงามทางธรรมชาติของเกาะภูเก็ต ที่ได้ชื่อว่าเป็น “ไข่มุกแห่งอันดามัน”
  และต้องการพักผ่อนภายใต้สิ่งอำนวยความสะดวกอย่างครบถ้วนในด้านที่พัก อาหาร และ
  การเดินทาง นักท่องเที่ยวชาวต่างชาติมักจะพักอยู่ที่ภูเก็ตนานกว่าลูกค้าคนไทย

  การสร้างสถานบันเทิงขนาดใหญ่ของภูเก็ตแฟนตาซีจึงสามารถรองรับลูกค้าได้หลายกลุ่ม คือ :

  (1) กลุ่มลูกค้าชาวต่างประเทศทั้งที่มากับบริษัทนำเที่ยว และเดินทางเองเป็นครอบครัว

  (2) กลุ่มลูกค้าคนไทยที่ต้องการพักผ่อนและชมความงามทางธรรมชาติของภูเก็ต

  (3) กลุ่มลูกค้าที่เดินทางเป็นหมู่คณะเพื่อการประชุม สัมมนา และจัดกิจกรรมท่องเที่ยวร่วมกัน

  (4) กลุ่มลูกค้าท้องถิ่นและจังหวัดใกล้เคียงที่ต้องการชมความบันเทิงใหม่ๆ ที่แปลกออกไป

3) การจำหน่ายและช่องทางการจัดจำหน่ายบัตร

  ภูเก็ตแฟนตาซีได้กำหนดแผนงานในการจัดจำหน่ายบัตรโดยใช้ทั้ง Pull และ Push
  Strategies
  เพื่อให้นักท่องเที่ยวได้ทราบถึงผลิตภัณฑ์และการให้บริการที่ภูเก็ตแฟนตาซีได้จัดทำขึ้น

แผนงานในการจัดจำหน่ายดังกล่าวประกอบด้วย:

  1)
  จัดให้มีเจ้าหน้าที่ฝ่ายการตลาดเพื่อติดต่อโดยตรงกับลูกค้ากลุ่มเป้าหมายที่แบ่งออกเป็นกลุ่มบริษัททัวร์
  กลุ่มมัคคุเทศก์โรงแรม กลุ่มนักท่องเที่ยวในประเทศ กลุ่มนักเรียน

  2) ประชาสัมพันธ์ผ่านสื่อโฆษณาต่างๆ เพื่อให้มีการรับรู้ในผลิตภัณฑ์และการให้บริการ

  3) ชักจูงให้คนในท้องถิ่นและจังหวัดใกล้เคียงได้มีโอกาสเข้าชม
  เพื่อเป็นการประชาสัมพันธ์ในลักษณะการบอกกล่าวต่อ

  ลูกค้าของภูเก็ตแฟนตาซีเป็นลูกค้ารายย่อยเช่นเดียวกับลูกค้าของบริษัทฯ
  จึงไม่มีลูกค้ากลุ่มใดที่ภูเก็ตแฟนตาซีมีมูลค่าการจำหน่ายสูงกว่าร้อยละ 10 ของรายได้

 2.2 ภาวะการแข่งขัน

  การดำเนินธุรกิจของภูเก็ตแฟนตาซีที่ให้บริการด้านความบันเทิงความสะดวกสบายในอาคารโรงละคร
  และในอาคารภัตตาคาร
  ภายในพื้นที่ที่จัดให้เป็นศูนย์รวมความบันเทิงขนาดใหญ่ที่สามารถรองรับผู้เข้าชมได้รอบละ 3,012
  คน นับว่าเป็นศูนย์การแสดงขนาดใหญ่ที่ลงทุนโดยเอกชนเป็นรายแรกของประเทศ
  และการที่นำเอาการแสดงที่มีเอกลักษณ์เฉพาะมาประยุกต์กับเทคโนโลยีที่ทันสมัย
  จึงถือได้ว่าเป็นกิจการที่ยังไม่มีคู่แข่งโดยตรงในทางธุรกิจ

3. การจัดหาผลิตภัณฑ์หรือบริการ

 3.1 ลักษณะการจัดให้ได้มาซึ่งผลิตภัณฑ์

1) การผลิตและนโยบายการผลิต

การให้บริการของภูเก็ตแฟนตาซี แบ่งได้เป็น 4 ประเภท ดังนี้ :

 1.1) การแสดง

การแสดงในโรงละครใช้เวลารอบละประมาณ 75 นาที ในช่วงเวลากลางคืนสามารถแสดงได้
ไม่ต่ำกว่า 3 รอบ โดยเริ่มการแสดงรอบแรกตั้งแต่เวลา 18.30 น.
และจบการแสดงในรอบสุดท้ายประมาณเวลา 23.00 น.

 1.2) การจำหน่ายอาหารและเครื่องดื่ม

เพื่อรองรับจำนวนผู้เข้าชมการแสดงในแต่ละรอบ
ให้สามารถหมุนเวียนกันรับประทานอาหารได้อย่างทั่วถึง
ภูเก็ตแฟนตาซีจึงได้สร้างภัตตาคารปรับอากาศขนาดใหญ่
ที่สามารถจะรองรับผู้ใช้บริการในคราวเดียวกันได้ประมาณ 4,000 คน
และสามารถที่จะดัดแปลงให้สถานที่นั้นเป็นสถานที่ประชุมและจัดเลี้ยงในโอกาสต่างๆ ได้ด้วย

1.3) การจำหน่ายสินค้าที่ระลึก

เพื่อให้นักท่องเที่ยวที่เข้ามาชมการแสดงและรับประทานอาหาร ได้ใช้เวลาช่วงกลางคืนเพลิดเพลิน
กับบรรยากาศของสถานที่ที่ตกแต่งด้วยแสงและสีอันตระการตา
ภูเก็ตแฟนตาซีจึงได้สร้างร้านขายสินค้าที่ระลึกที่มีคุณภาพ และมีความหลากหลาย
เพื่อให้นักท่องเที่ยวได้เลือกซื้อ นอกจากนั้น ในบริเวณเดียวกันก็ได้สร้างและตกแต่งลานเกมส์
เพื่อให้ผู้เข้าชมได้เพลิดเพลิน และสนุกสนานกับการเล่นเกมส์ต่างๆ กว่า 20 เกมส์

2) การคัดเลือกนักแสดงและผลิตภัณฑ์เพื่อจำหน่าย

ภูเก็ตแฟนตาซีเป็นธุรกิจที่ให้ความบันเทิงด้านการแสดง องค์ประกอบของการจัดแสดงที่สำคัญคือนักแสดง และการจัดทำฉากการแสดง ในด้านการจัดหานักแสดง ภูเก็ตแฟนตาซีใช้การประกาศรับสมัครและคัดเลือกผู้ที่มีความรู้พื้นฐานและมีประสบการณ์ในการแสดงจากทั่วประเทศ ส่วนผลิตภัณฑ์ซึ่งเป็นการติดตั้งฉากและอุปกรณ์ซึ่งได้เสร็จสมบูรณ์ ตั้งแต่เริ่มดำเนินกิจการ จึงไม่มีอุปกรณ์ที่สำคัญที่จะต้องจัดซื้ออีก มีเพียงวัสดุสิ้นเปลืองที่ใช้ในการแสดง เช่น พลุและดอกไม้เพลิงที่หาซื้อได้ไม่ยากนัก สำหรับการจัดหาสินค้าที่ระลึกมาจำหน่าย ภูเก็ตแฟนตาซีได้กระจายแหล่งซื้อออกไปตามชนิดของสินค้าประเภทต่างๆ โดยคัดเลือกจากแหล่งที่มีคุณภาพดี เพื่อมิให้เกิดการผูกขาดการจำหน่ายโดยผู้จำหน่าย รายหนึ่งรายใด

 การประกอบธุรกิจของบริษัท ซาฟารีไวลด์ไลฟ์ ปาร์ค จำกัด ซึ่งเป็นบริษัทย่อยอีกบริษัทหนึ่ง

ถึง วันที่ 31 ธันวาคม 2555 บริษัท ซาฟารีไวลด์ไลฟ์ ปาร์ค จำกัด ยังมิได้เปิดดำเนินการ
แต่ได้ใช้เป็นสถานที่เลี้ยงสัตว์ส่วนเกินและเป็นที่เพาะพันธุ์สัตว์ของซาฟารีเวิลด์